OBRAZLOŽITVENI MEMORANDUM

Svet Evropske unije je 7. junija 2010 po zaključku posvetovanj na podlagi člena 96 Sporazuma o partnerstvu AKP-EU sklenil sprejeti ustrezne ukrepe proti Republiki Madagaskar[1]. Veljavnost tega sklepa, ki je bil sprejet za obdobje 12 mesecev, poteče 6. junija 2011.

Ustrezni ukrepi, sprejeti s Sklepom 2010/371/EU, zajemajo zlasti začasno prekinitev proračunske podpore, izvajanja nacionalnega indikativnega programa v okviru 10. ERS ter dejavnosti in plačil v okviru 9. ERS, ki neposredno vključujejo vlado in njene službe. Zadevajo tudi prevzem nalog nacionalnega odredbodajalca za ERS. Ne vplivajo na prispevke za humanitarne dejavnosti niti na nekatere projekte, ki neposredno koristijo prebivalstvu.

Odkar je bil Sklep sprejet, se je okrepil madagaskarski notranjepolitični dialog in ponovno aktivirala mediacija Južnoafriške razvojne skupnosti (SADC), ki je predlagala časovni načrt nevtralnega in sporazumnega tranzicijskega procesa za izhod iz krize na Madagaskarju. Ta tranzicijski proces naj bi se končal z razpisom svobodnih in verodostojnih volitev, ki bi omogočile vrnitev države k ustavnemu redu. Časovni načrt so 9. marca 2011 parafirali visoka prehodna oblast in vse ostale politične stranke, ki so sodelovale na pogajanjih, razen frakcij bivših predsednikov Ratsirake, Zafyja in Ravalomanane.

Trojka SADC je na svojem vrhu 31. marca 2011 v Livingstonu upoštevala pripravo tega časovnega načrta ter se zavzela za konsolidacijo in ohranitev doseženih rezultatov. Vendar ni potrdila njegove vsebine, ampak je priporočila, da se skliče izredni vrh SADC, na katerem bi o tem časovnem načrtu podrobno razpravljali.

Če bi SADC potrdila časovni načrt, bi ji verjetno sledila tudi Afriška unija in nato še mednarodna skupnost, vključno z Evropsko unijo.

Glede na to, da na tej stopnji te potrditve še ni in da zato ni velikega napredka pri sporazumnem tranzicijskem procesu za vrnitev države k ustavnemu redu, bi bilo upravičeno podaljšati veljavnost Sklepa za 12 mesecev, ne da bi to vplivalo na njegov redni pregled v tem obdobju.

Da bi EU spodbudila partnerje na Madagaskarju, naj okrepijo svoja prizadevanja pri iskanju sporazuma, se predlaga, da se madagaskarskim organom pošlje nov dopis, priložen k temu sklepu, v katerem se poudari, da se EU zavezuje politično in finančno podpreti vsak sporazumen tranzicijski proces, ki bi izhajal iz časovnega načrta, ki so ga potrdile SADC, Afriška unija in mednarodna skupnost. Ker ta sklep predlaga samo podaljšanje veljavnih ustreznih ukrepov in jih bistveno ne spreminja, ni treba spremeniti Priloge k Sklepu 2010/371/EU. Na tej stopnji tudi ni razlogov za ponoven začetek posvetovanj z Republiko Madagaskar na podlagi člena 96 Sporazuma o partnerstvu AKP-EU.

2011/0114 (NLE)

Predlog

SKLEP SVETA

o podaljšanju veljavnosti Sklepa 2010/371/EU o zaključku posvetovanj z Republiko Madagaskar na podlagi člena 96 Sporazuma o partnerstvu AKP-EU

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000[2] in spremenjenega v Luxembourgu 25. junija 2005[3] (v nadaljnjem besedilu: Sporazum o partnerstvu AKP-EU), ter zlasti člena 96 Sporazuma,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, katerim naj se sledi, za izvajanje Partnerskega sporazuma med državami AKP in EU[4] ter zlasti člena 3 Notranjega sporazuma,

ob upoštevanju predloga Evropske komisije,

ob upoštevanju naslednjega:

1. Kršeni so bili bistveni elementi iz člena 9 Sporazuma o partnerstvu AKP-EU.

2. V skladu s členom 96 Sporazuma o partnerstvu AKP-EU so se 6. julija 2009 začela posvetovanja z Madagaskarjem, na katerih so bili prisotni tudi predstavniki skupine afriških, karibskih in pacifiških držav (AKP), vendar pa predstavniki visoke prehodne oblasti na teh posvetovanjih niso dali zadovoljivih predlogov ali zavez.

3. Z mediacijo Južnoafriške razvojne skupnosti (SADC) in vseh političnih strank so bila opravljena pomembna prizadevanja na področju iskanja rešitve politične krize, zlasti so se na pogajanjih dogovorili o časovnem načrtu, ki ga je v okviru mediacije predlagala SADC in predvideva sporazumen tranzicijski proces z razpisom svobodnih in verodostojnih volitev, na podlagi katerih bi se država vrnila k ustavnemu redu.

4. Vendar Evropska unija po 12 mesecih ugotavlja, da kljub tem prizadevanjem zainteresirane strani časovnega načrta še niso podpisale, prav tako pa ga niso potrdile SADC, Afriška unija in mednarodna skupnost. Zaradi tega trenutno ni mogoče izvesti sporazumnega tranzicijskega procesa za vrnitev k ustavnemu redu, ki je bistven za spremembo veljavnih ustreznih ukrepov.

5. Veljavnost Sklepa 2010/371/EU poteče 6. junija 2011. Ob upoštevanju zgoraj navedenega je treba veljavnost Sklepa podaljšati za eno leto, ne da bi to vplivalo na redni pregled Sklepa v tem obdobju –

SPREJEL NASLEDNJI SKLEP:

Člen 1

Sklep 2010/371/EU se spremeni:

v členu 3 se drugi stavek nadomesti z naslednjim: „Velja do 6. junija 2012, ne da bi to vplivalo na redni pregled Sklepa v tem obdobju.“

Člen 2

Ta sklep začne veljati z dnem sprejetja.

Člen 3

Ta sklep se objavi v Uradnem listu Evropske unije .

V Bruslju,

Za Svet

Predsednik

PRILOGA

Bruselj,

OSNUTEK PISMA PREDSEDNIKU VISOKE PREHODNE OBLASTI

Spoštovani gospod predsednik,

Evropska unija pripisuje izreden pomen določbam člena 9 Sporazuma o partnerstvu AKP-EU. Spoštovanje človekovih pravic, demokratičnih institucij in pravne države so kot bistveni elementi Sporazuma o partnerstvu temelj naših odnosov.

Z dopisom z dne 16. junija 2010 Vas je Evropska unija obvestila o svojem Sklepu 2010/371/EU z dne 7. junija 2010 o zaključku posvetovanj na podlagi člena 96 Sporazuma o partnerstvu AKP-EU in o sprejetju „ustreznih ukrepov“ v smislu člena 96(2)(c) tega sporazuma.

Evropska unija se zaveda, da je bil od takrat dosežen dogovor o prizadevanjih vseh političnih strank, s katerimi bi rešili politično krizo Vaše države. Z veliko zanimanja spremlja pogajanja o časovnem načrtu, ki so ga predlagali mediatorji SADC ter vključuje nevtralen in sporazumen tranzicijski proces za izhod iz krize na Madagaskarju. Ta tranzicijski proces naj bi se končal z razpisom svobodnih in verodostojnih volitev, ki bi omogočile vrnitev države k ustavnemu redu.

Vendar Evropska unija po 12 mesecih ugotavlja, da kljub tem prizadevanjem zainteresirane strani časovnega načrta še niso podpisale, prav tako pa ga niso potrdile SADC, Afriška unija in mednarodna skupnost. Zaradi tega trenutno ni mogoče izvesti sporazumnega tranzicijskega procesa za vrnitev k ustavnemu redu, ki je bistven za spremembo veljavnih ustreznih ukrepov.

Ob upoštevanju zgoraj navedenega se je Evropska unija odločila, da bo podaljšala veljavnost Sklepa 2010/371/EU do 6. junija 2012.

Evropska unija poudarja, da je takoj pripravljena zagotoviti politično in finančno podporo za vsak sporazumen tranzicijski proces, ki bi izhajal iz časovnega načrta, ki ga bodo potrdile SADC, Afriška unija in mednarodna skupnost. Poleg tega taki podpori pripisuje velik pomen, da bi se končala dolga politična kriza, ki prebivalstvu na Madagaskarju vsak dan povzroča težje gospodarske in socialne posledice.

S spoštovanjem,

Za Evropsko unijo

[1] UL L 169, 3.7.2010, str. 13.

[2] UL L 317, 15.12.2000, str. 3.

[3] UL L 287, 28.10.2005, str. 1.

[4] UL L 317, 15.12.2000, str. 376.